Imtella' Frar 13, 2021 Rapport: Keith Demicoli M'għadux fuq il-muniti Maltin u jaf jispiċċa wkoll mill-ambjent naturali ta' Malta. Qed nirreferu għal qabru li hu granċ endemiku protett ta' lewn ħadrani li l-popolazzjoni tiegħu qed tonqos ħafna. Bil-għan li ma jiġix estint, Nature Trust u d-Dipartiment tal-Akwakultura għadhom kif bdew programm ta' riċerka u qed jittamaw li jkattru l-popolazzjoni ta' din l-ispeċi. Il-qabru jew il-granċ tal-ilma ħelu ssibu biss f'Malta. Tant hu rari u endemiku li sa l-2007 jaf tiftakar ix-xbiha tiegħu fuq il-muniti Maltin tal-ħames ċenteżmi. Il-President ta' Nature Trust, Vince Attard qal lil TVM li bħalissa din l-ispeċi tinsab biss f'ambjenti naturali fejn hemm l-ilma ġieri s-sena kollha u f'Malta dawn il-postijiet huma limitati ħafna u jinsab f'riskju li ma jibqax jeżisti. Bil-għan li l-ġenerazzjonijiet futuri jgawdu l-granċ tal-ilma ħelu, l-għaqda ambjentali għadha kif iffirmat ftehim mad-Dipartiment tas-Sajd u l-Akwakultura biex fit-tliet snin li ġejjin taħdem fuq proġett xjentifiku bil-għan aħħari li l-popolazzjoni tiegħu tiżdied. "Naraw il-problemi li qed jaffaċċja fl-ambjent tiegħu u l-idea hi li jkollna bizzejjed informazzjoni biex aħna nistgħu naħdmu ħalli dan il-granċ ma jiġix estint mill-gżejjer Maltin u bħal m'għamilna fil-Bużaq, l-idea hi li kif ikollna l-informazzjoni kollha nkunu nistgħu nkattru dan il-granċ biex nerġgħu nxerduh f'postijiet li kien u sparixxa fil-gżejjer Maltin". L-awtoritajiet konxji li l-granċ tal-ilma ħelu qed jonqos b'rata mgħaġġla tant li minn tliet snin ilu 'l hawn ilu beda jitħares legalment. "Hija speċi li fin-numri hemm nuqqas kbir tagħha u fil-verità hija speċi protetta wkoll" Matul il-proġett ta' riċerka li qed isir bl-għajnuna ta' donazzjoni ta' €40,000 mill-Fondazzjoni HSBC Malta, ir-riċerkaturi reġgħu ħolqu l-abitat fejn jgħix il-qabru f'laboratorju fiċ-ċentru tal-Akwakultura f'Marsaxlokk biex b'moniteraġġ 24 siegħa kuljum jippruvaw jidentifikaw l-isfidi relatati mat-tkattir ta' din l-ispeċi li hi importanti ħafna għall-preservazzjoni tal-biodiversità. Studju dwar il-qabru jidentifika modi kif jista' jiġi kkonservat